정조 13년
己酉十二月初十日辰時上御誠正閣大臣備局堂上引見入侍時右議政金鍾秀行左參贊金華鎭行刑曹判書徐有隣行司直鄭昌順行漢城府判尹李文源禮曹判書金文淳兵曹判書金尙集行司直沈頤之行副司直洪秀輔李漢豐漢城府右尹金思穆行副司直李獻慶行都承旨金載瓚行左承旨閔台爀假注書洪樂游事變假注書柳師模記注官白慶楷金健修行大司諫李時秀持平李尙友校理金啓洛修撰申獻朝以次進伏訖鍾秀曰近日日氣甚寒聖體若何上曰一樣矣鍾秀曰王大妃殿氣候若何上曰一樣矣鍾秀曰惠慶宮氣候若何上曰一樣矣上曰次對爲之可也鍾秀曰此全羅監司尹行元狀啓也以爲雲峰縣花水山碑閣修補已爲訖役矣差出別將閣直守直軍等名色專意守護而別將以下糧料衣資柴油等諸般需用以米磨鍊則一年應下爲六十七石零就加分耗米中限七百石特許劃給付之該縣盡分取耗俾爲支放之資事請令廟堂稟處而節目上送備邊司爲辭矣各名色人數及糧資等磨鍊頗似適中七百石米加分數亦不多依狀請許施如是定式之後守護凡節比之已往不可同日而語營邑照管申飭之道各別惕念擧行事分付道臣何如上曰依爲之出擧條鍾秀曰頃因平壤府慰諭宣傳官梁垸書啓平山府補役庫虛錄錢蕩債後給代之道及太白城餉減耗便否論理狀聞後稟處之意覆啓分付矣卽見黃海監司李洪載狀啓則枚擧平山府使徐有和牒呈以爲甲寅年軍民等處斂錢三千四十兩設置補役庫每人錢十兩分給而歲捧一包米以爲各項策應之需矣今則指徵無處每於捧米之時一境無不受困惟有加分取耗一事本府曾以還穀最多二萬餘石狀請作錢之後一戶所受僅爲二石零應留四千三百餘石中逐年加分不下三四千石若論其兩得之方有裕邑穀物折米限二千石移劃與本府應留條中一千石竝分取耗以給米債之代則積弊有永除之幸元還無減縮之患太白山城還耗事道內六山城每石捧一斗五升矣粵自庚辰首陽長壽九月大峴則以高峻絶險咸耗五升太白正方則坦險有間故依前施行蓋太白則比之正方雖曰險惡初旣區別險夷或存或減該府使則以裁定一斗爲請而軍餉體重許多耗穀有不敢遽議裁減竝請令廟堂稟旨分付矣補役庫米給代之事大凡加分取耗一款以外面言之無所費而有所補雖似最妙而不知之中其害亦多本非可以容易許施之事而至於此事孔道民戶白斂之弊業已登聞之後變通之政不容但已且以本邑之民多穀少而移轉與加分適有合於裒多益寡之政其爲兩便誠如狀辭太白山城減耗事大凡耗穀減捧雖與賊稅之蠲減有異城餉之漸縮本自重難且太白旣入於庚辰區別中而到今欲援四山城之例今若隨請隨許則他日正方安知不又援太白而爲例乎道臣亦有防啓兩款事一倂依道臣狀辭施行何如上曰依爲之出擧條鍾秀曰頃因黃山察訪柳雲羽上疏覆啓批旨黃山驛赴燕馬二匹以關西馬代把便否報來後稟處之意發關分付矣卽見平安監司鄭昌聖牒報則以爲使行入把我境則責立於本道兩驛渡江則責立於三南諸驛當初立法蓋有其意節使之後或有別行則有數驛馬或至絶站勢所必至移定一款非所可論南馬有病西馹替入間或有之而豈因一時權宜之擧不念兩驛無窮之弊乎馹騎之中路生病皆由於該驛之不爲擇送云此等之言每患各據一邊不通彼我遙度懸斷固難折中而要之利不百不變法擺棄從前流來之例遽行此奪彼與之政則欲救一弊反生一弊亦不可不慮黃山驛赴燕馬以關西馬代把一款今姑置之何如上曰依爲之出擧條鍾秀曰昨伏見朝紙所出擧條中銓郞革罷事此事之存與罷其於救弊之道雖未知其孰勝而雖以昨年復設時言之只管宣諡不許與聞銓注則此與不復設無異而國體則苟簡矣今此革罷之命臣亦無異見而第念未革罷之前間間復設之時則其選法之不輕而重自如也向來一承宣以宰臣家延諡有期而宣諡無人特地仰達以至有銓郞差出之命者事體未安且關後弊及其銓郞差出之日銓長果有忘却失檢者則首實自暴固不害爲直截之道而擧條中吏判所達待勘不經意愚暗聾瞽深夜無處通議等許多煩絮之言其屈曲苟艱前所未見事面䙝越有傷國體前都承旨具㢞吏曹判書洪良浩竝從重推考何如上曰依爲之出擧條鍾秀曰臣俄於閤外見朝報中吏判所奏外邑次次遷轉事甚覺礙眼矣擧條體重何可以私自引義之語攙入於其間乎修送之銓長捧入之堂后俱難免不察國體所在不可無警吏曹判書洪良浩及當該注書竝推考何如上曰依爲之出擧條鍾秀曰昨年春塘臺勳臣子孫引見時臣以忠愍公叔李弘茂卓節宜施褒贈之意有所仰奏至有議大臣稟處之命而伊後聞之則弘茂亞卿之贈只因其子之推恩有非朝家之特贈大抵弘茂之所樹立詳載於表忠祠誌中不可終歸泯沒況有褒贈之成命似宜趁卽擧行以爲樹風聲之道矣上曰其時大臣誰也鍾秀曰金領府事矣居昌愼溟翊事亦有令道伯詳査後稟處之命而伊後尙無究竟矣上曰草記軸筵退後入之可也上曰諸堂稟事可也文淳曰各祭享月令依觀象監牒呈前期三朔入啓矣來正月令各祭享日字前月已爲入啓尙未啓下而卽聞日官之言先農祭日字牒呈中落漏云莫重祭享日字不能審愼有此落漏之擧者臣曹亦不勝惶恐當該觀象監官員令攸司從重科罪月令更爲書入何如上曰依爲之其時修啓堂上亦爲推考可也出擧條上曰數日日氣頗寒藏氷一節似無慮矣果能於舊鑿處浮出云乎文淳曰藏氷事今方擧行而皆於陰崖氷堅處鑿出云矣文淳曰臣待罪京兆時沿江民戶頹壓處巡問疾苦使之奠接事承命擧行矣巡審詢瘼等事已皆擧行而其間移除臺職文書未及修啓使新判尹修啓恐合事宜矣上曰卿旣是籌堂則以備邊司草記爲之而擧卿名以啓可也上曰刑判予欲許遞矣其時適入於刑判首擬故雖已點下前秋判旣以編摩之役許令遞改宜無異同矣仍命書傳敎曰前判堂皆以編摩之役或許遞或遷轉則司寇重任不可一日曠務編摩堂上徐有隣本職許遞今日政差出待下批牌招察任上曰近日刑曹何無日次公事乎前刑判聞之否頤之曰近來連値齋日久未爲之云矣上曰予以爲刑判之任反重於吏判矣鍾秀曰果重大矣上曰編摩堂上外誰有可爲刑判者乎禮判則不可降而爲刑判乎鍾秀曰然矣上曰入侍中誰有可爲之人乎近日正卿甚乏少矣尙集曰昨年冬因兵判李文源陳達預差禁軍冬三朔每人木四疋代以馬夫契所出米條相換毋論豐凶定以二石每人每朔米十斗受去之意成出節目而臣於待罪見任之後始聞禁軍輩不爲受祿心甚驚駭招問別將則以爲渠輩言內有米無太乃是料也身爲祿官有難受料依前以預差木受食云當初變通實出於朝家軫念渠輩之德意而拒逆不受大關紀律故屢次嚴飭今至終朔無意受去新定式之下雖有銷刻之嫌而其時堂上今方入侍下詢處之何如上曰前兵判陳達可也前兵曹判書李文源曰臣待罪兵判時以禁旅之預差木與馬夫色掌役價米換給事曾有仰達出擧條定式者矣今聞兵判所奏則禁軍反不願受云誠是意外似聞牟利之輩敢生專呑之計慫慂禁軍請得三年預下八千餘金奪買馬夫等稅米役價之業有此作梗究厥所爲萬萬無嚴當初定式之罷與不罷姑捨勿論其在懲後之道嚴査重繩斷不可已矣上曰大臣之意何如鍾秀曰預差禁軍輩所爲事關師律誠極無嚴前兵判所謂牟利輩慫慂之說世間本多如此之事況以米換木之有利渠輩亦已自知自願而到今反拒而不受者情迹尤極殊常嚴査重繩不容但已三年預下八千金之說此非可以遽達於前席者矣上曰以冬三朔木四疋料兼布兼聊賴者在預差禁軍實爲矜悶之端昨年聞重臣李文源掌本兵時筵奏特許以木換米意謂渠輩之樂受今聞時兵判言殊甚可訝無論本情之如此如彼奸弊之在甲在乙朝令定式之初一朔拒受猶關紀律以至連三朔相持者寧有如許國綱軫念自軫念懲治自懲治別將汰去各番將拿入分付後汰去各番正嚴棍後草記至於依願還給木與添給太條當詳問事實於別將付之卿等期於從長區處以此知悉可也鍾秀曰今聞兵判所達禁軍預差窠冬三朔料前前兵判之筵奏變通固出於軫念渠輩曲副其願之意則及其旣定奪之後又以有米無太不饜其慾過三朔拒而不受者無異驕兵漸不可長別將以下至正領自上嚴勘者處分誠爲允當而兵判乃是別將之上將則常時紀律不能行於禁旅至有此拒朝令不受料之事畢竟上煩天聽者事關師律不可無警冬等給料時當該兵判及時判書金尙集一倂從重推考何如上曰依爲之出擧條思穆曰日前以馬兵都試事有不飭將領嚴棍懲治之命而臣營都試今至八次將領居首只是二人懲治一款依守禦廳今姑置之何如上曰依爲之出擧條昌順曰臣之區區微懇曾已仰達而自上有問議大臣後體諒之敎矣大臣今適登筵臣之守使兼任乞蒙詢問遞解之恩矣上曰守使之兼任惠堂曾有前例乎鍾秀曰果有之矣重臣鄭民始曾以守使兼任惠堂臣亦曾兼此任矣上曰旣有前例則公格官方別無宜遞之端矣昌順曰右相及鄭民始則其曺遇之曠絶果何如而臣何敢援以爲例乎上曰守禦使前以乞遞兼任之意有所陳懇故果以問于大臣爲敎矣旣有兼任之前例則今此乞免似是格外大臣之意何如鍾秀曰果是格外矣上曰守禦使之私心戒滿誠亦無怪而此是格例之外則終難許施矣鍾秀曰臣亦有閣職文衡乞免之意而番番乞解事甚猥越姑且泯默矣上曰成均館褒貶數日內爲之好矣以大臣而開坐於泮中豈非美事乎三營門褒貶姑未盡爲而今日是禁營貶坐云然否鍾秀曰然矣上曰卿之遞守禦使已久御營都提調卿當爲之矣仍命書傳敎曰訓禁兩營貶坐今日磨勘御營則都提調不備不得擧行李判府事兼帶御營都提擧之任今姑許副右議政爲都提擧貶座斯速擧行之意從事官發牌聽傳敎上曰昨日以洪格事禁府草記以爲不得擧行云而予則以爲洪格事雖關後弊可知其無他隱情聞渠曾以罪人押去事屢次落職云而況此與尋常罪人押去有異則渠豈有故犯之理哉然金吾之覆難如此則宜有一伸法意之道矣姑令依啓目發配無妨判義禁更爲陳達可也文源曰時囚罪人洪格罪犯甚重有難容貸而究覈一款飭敎之下雖不得如式擧行循例收贖放送非所可論依初定配所卽爲發配何如上曰依爲之出擧條時秀尙友啓洛獻朝進伏上曰持平誰也尙友曰臣李尙友也上曰誰之族也鍾秀曰聞是故參判李廷綽之孫矣上曰持平座次在於校理之上似是做錯矣台爀曰三司進前傳啓之際持平李尙友易次進伏揆以臺體事甚未安推考何如上曰勿推可也出擧條尙友曰臣爲人不似知識愚昧本不合於淸朝耳目之任而初登筵席瘡疣百出進對之際不審座次至有承宣請推之擧臣滿心惶恧無地措躬其何敢一刻晏然於臺次乎請命遞斥臣職上曰生疏所致勿辭亦勿退待出擧條上曰諫長以下始以合啓起伏而不免遲滯以致憲臺之先發避嫌諫長事亦未安矣仍命書榻敎曰行大司諫李時秀遞差尙友曰請大靜縣爲奴罪人金壽賢依律處斷措辭見上上曰不允出擧條尙友曰請興陽縣爲奴罪人河翼龍亟令王府設鞫得情快正王法措辭見上上曰不允出擧條尙友曰請還寢李魯春絶島安置之命亟令王府設鞫嚴問期於得情措辭見上上曰不允出擧條尙友曰請罪人寧鎭亟令王府設鞫嚴問期於得情措辭見上上曰不允出擧條尙友曰請逆臣承烈亟正邦刑措辭見上上曰不允出擧條尙友曰請驥顯設鞫得情快正王法措辭見上上曰不允出擧條尙友曰請翼魯亟令王府設鞫得情施以當律措辭見上上曰不允出擧條尙友曰請驥顯弟龜顯亟令王府設鞫嚴問期於得情措辭見上上曰不允出擧條尙友曰請物故罪人在簡諸子施以絶島散配之典措辭見上上曰不允出擧條尙友曰新除授行大司憲李𡊠時在京畿廣州地執義申禹相時在交河地掌令鄭東觀時在衿川地請竝斯速乘馹上來事下諭上曰依啓出擧條鍾秀曰每於三司登筵之時聖上輒加遞斥至使莫重懲討之論許久闕啓誠不勝悶迫之至二行半刀削日前館學生有疏論云而泮隷來示告目矣其翌日聞有儒生停擧之敎其亦巧値矣上曰禁都尙在紅馬木外耶鍾秀曰使羅卒防禁疏儒決是過擧矣上曰旣知泮中之有疏論則何必防禁於闕外使之初不踰於香橋可也鍾秀曰此則尤是決不可爲之事也殿下於臣等驅迫箝制猶之可也至於儒生輩決不當如是禁束豈可使之不踰香橋乎上曰予亦粗知待士之道而士子輩必欲務勝不可導之以禮樂則不得已以刑政威之而已鍾秀曰金吾郎多率羅卒列在闕外不知者怪而問之則必曰將以禁疏儒是豈可使聞於人者哉上曰予亦知國史書之野史記之必有聽聞之如何而今乃爲此擧措者其不得已之苦心可以想知儒生若自止之則法禁亦當自弛矣鍾秀曰儒生豈有止之之理乎有隣曰臣來到闕下見鵲衣下隷多在紅馬木外問其委折則答以若有疏儒之來者其將遮道防禁云渠輩亦豈不知上敎雖嚴不可犯手於儒生而第其光色殊甚愁沮故臣亦以爲儒生輩若爲疏擧而來則金吾郞寧可以上敎曉諭之豈可犯手驅迫乎云矣文源曰金吾郎之防禁雖嚴儒生輩若冒禁而入則金吾羅卒其將結縛乎驅逐乎不惟金吾郞雖判金吾奉命防禁決不當犯手縛逐矣上曰頃聞儒生輩自不冒入云矣鍾秀曰臣則以爲儒生可謂太弱矣若使臣爲泮任則豈有不可入之理乎上曰儒生旣已犯法冒入則雖被縛逐亦何惜也鍾秀曰聖敎於是乎失言矣儒生設或犯科豈可結縛驅逐乎上曰儒可殺不可辱之義予豈不知而此亦不得已之言也五行半刀削諸備堂皆欲進前上曰勿爲起動斯速就坐啓洛等進前齊聲奏曰大臣所奏誠然矣上曰爾等遞差退去可也命書傳敎曰進前玉堂憲臺竝遞差啓洛等退出載瓚進前奏曰三司遞差之命誠過中矣上曰卿亦遞差退去可也仍命書傳敎曰都承旨許遞今日政曾經人中在京無故人擬入待下批牌招命退諸臣以次退出